OpenLLM-France/wikimedia huggingface dataset:
# Viva, Viva a FRELIMO

"Viva, Viva a FRELIMO" fou l'himne nacional de Moçambic del 25 de juny de 1975 fins al 30 d'abril del 2002. Fou escrit per Justino Sigaulane Chemane per les celebracions de la indepdència. Després del 1992 amb la transció democratica, la lletra fou suprimida. El 1997 es va convocar un concurs per un nou himne, i el 2002 l'himne fou finalment substituït. La lletra era la següent:
    Viva, viva a FRELIMO,
    Guia do Povo Moçambicano!
    Povo heróico qu'arma em punho
    O colonialismo derubou.
    Todo o Povo unido
    Desde o Rovuma até o Maputo,
    Luta contra imperialismo
    Continua e sempre vencerá.
Viva Moçambique!
Viva a Bandeira, simbolo Nacional!
Viva Moçambique!
Que por ti o Povo lutará.
    Unido ao mundo inteiro,
    Lutando contra a burguesia,
    Nossa Pátria será túmulo
    Do capitalismo e exploração.
    O Povo Moçambicano
    De operários e de camponeses,
    Engajado no trabalho
    A riqueza sempre brotará.
Viva Moçambique! Viva a Bandeira, simbolo Nacional!
Viva Moçambique!
Que por ti o Povo lutará.
# Hipólito Ramos Martínez

Hipólito Ramos Martínez (Pinar del Río, 30 de gener de 1956) és un boxejador cubà, ja retirat, que va competir durant la dècada de 1980.
El 1980 va prendre part en els Jocs Olímpics d'Estiu de Moscou, on guanyà la medalla de plata en la categoria del pes minimosca del programa de boxa. Va perdre la final contra el soviètic Shamil Sabirov.
Viu a Veneçuela.

## Referències

* ↑ «Olympedia – Hipólito Ramos». [Consulta: 24 maig 2024].
* ↑ «Cubanos asombrados por estado del subcampeón olímpico Hipólito Ramos» (en castellà), 18-01-2024. [Consulta: 24 maig 2024].
* ↑ «Medallista olímpico cubano se encuentra en mal estado físico en Venezuela» (en castellà). [Consulta: 24 maig 2024].
# Hirbawi

Hirbawi és l'única fàbrica de Kufia palestina encara existent a Palestina. Fundada el 1961 per Yasser Hirbawi encara manté la tradició de la fabricació amb teles de cotó de qualitat, i teixint amb els seus setze telers a la fàbrica tèxtil Hirbawi a Hebron. Cada kufia es teixeix a mà amb una tècnica de punt de creu desenvolupada durant dècades, que només coneixen un grapat de persones, les quals teixeixen en dues capes, la "base" i el "patró" o "flor" (وردة) en àrab, controlant constantment els telers. Els fils entre els patrons es tallen manualment mentre la màquina està en marxa, i després que les màquines teixeix el rotllo de kufies, es cusen en kufies individuals i s'afegeixen les borles icòniques a la vora.
El 1990, els setze telers de la fàbrica podien produir aproximadament unes 750 keffiyehs per dia. L'any 2010 només es van poder utilitzar dos telers, que amb prou feines produïen 300 keffiyeh per setmana. El fundador d'Hirbawi, Yasser Hirbawi, va morir l'any 2018, i els seus tres fills continuen amb l'activitat de la fàbrica, la qual es compromet amb moltes causes polítiques en defensa de la llibertat de Palestina. Patint també la guerra econòmica que ha estrangulat la seva producció fins a caure de 150.000 unitats anuals el 1993 a només 10.000 unitats el 2010. Aquesta davallada va estar a punt de causar el col·lapse a l'empresa, però es va poder salvar traslladant les vendes locals a l'Orient Mitjà, sobretot gràcies a les xarxes socials i les comunitats a Internet. Així fou com la Fàbrica Hirbawi i els seus socis de Made In Palestine, una organització alemanya fundada per palestins, van establir kufiya.org, un lloc web que seria el mitjà principal perquè la Fàbrica Hirbawi vengués el seu producte en línia.
La fabricació de kufies ha patit molt la gran producció que prové de la Xina, la qual es fabrica amb menor qualitat i estratègies de mercat difícils de competir, el que ha fet que la fabricació tradicional palestina hagi de reivindicar-se sovint com la que pot oferir kufies de producció més fidel a la cultura i matèries primeres de Palestina. Això ha provocat una gran davallada de fàbriques palestines i que Hirbawi sigui de les poques que han pogut resistir. A diferència de la producció xinesa, Hirbawi només utilitza cotó orgànic, i Izzat Hirbawi, fill de Yasser Hirbawi, ha declarat sobre la importància de crear el simbol de Palestina:
| « | (anglès) The keffiyah is a tradition of Palestine and it should be made in Palestine. We should be the ones making it. | (català) La keffiyeh és una tradició palestina i s'hauria de fer a Palestina. Hem de ser nosaltres els que ho fem | » |

## Referències

* 1 2 «Discover the Only Original Palestinian Keffiyeh» (en anglès). Hirbawi Kufiya. [Consulta: 13 gener 2024].
* 1 2 «The Last Keffiyeh Factory In Palestine». Palestine Monitor, 24-06-2010. Arxivat de l'original el 27 de setembre 2011 [Consulta: 15 d’agost 2018].
* ↑ Sonja Sharp «Your Intifada: Now Made in China!». Mother Jones, 22-06-2009.
# Hirtshals

Hirtshals és una localitat situada en el municipi de Hjørring, regió de Jutlandia Septentrional, Dinamarca. Té una població estimada, a inicis de 2024, de 5.434 habitants.
La localitat va sorgir al voltant del port, que va ser construït entre el 1919 i el 1931 sota la direcció de l'enginyer Jørgen Fibiger. El port va ser ampliat l'any 1966 per convertir-se en un dels ports pesquers més grans de Dinamarca. També compta amb ferris que possibiliten viatjar a Noruega i a les illes Faroe.
L'atracció més popular de la localitat és l'Oceanari de la Mar del Nord.
La seva ubicació en la Mar del Nord va fer que la ciutat comptés molt aviat amb un far.

## Referències

* ↑ «Població per localitat al 1 de gener de 2024». Statistiks Denmark. [Consulta: 22 octubre 2024].
* 1 2 «A selection of sculptures in Hirtshals». Municipio de Hjørring. [Consulta: 22 octubre 2024].
# Egui

Egui (en norrè, Ægir) és una figura de la mitologia norrena; el seu nom deriva d'una forma pregermànica *ēqi̯ós “aiguader”, “portador d'aigua”. En un moment donat hom el va relacionar amb la mar. Apareix com un déu amfitrió, que organitza banquets i acull els déus viatgers. En un d'ells, el poema Lokasenna, el déu Loki insulta tots els altres déus convidats, la qual cosa causa la seva desgràcia. Segons els relats mitològics, l'Ægir és designat com a ètun o com a déu.
L'Egui és pare i marit de la deessa Ran, amb qui té nou filles, que simbolitzen els nou tipus diferents d'ona marina. Aquestes nou filles seran les nou mares del déu Heimdal.
Ægir, satèl·lit de Saturn, va ser anomenat en honor seu.

## Referències

* ↑ «Mitologia norrena i celta | enciclopedia.cat». [Consulta: 23 maig 2024]. «Pel que fa als qui morien ofegats –els sædau∂ir o sjódau∂ir– anaven específicament als estatges de la deessa Ran (Rán), una deessa que, juntament amb el seu marit Egui (Ægir), el Neptú del panteó norrè, podria ser d’origen celta insular.»
* ↑ Lindow, John. Norse Mythology: A Guide to Gods, Heroes, Rituals, and Beliefs (en anglès). Oxford University Press, 2002-10-17. ISBN 9780199839698.
* ↑ Einherjar. «Aegir the Lord of the Ocean in Norse Mythology» (en anglès). Arxivat de l'original el 2019-01-21. [Consulta: 22 juny 2019].

## Vegeu també

* Lir, una personificació del mar en la mitologia irlandesa
# Conill aquàtic

El conill aquàtic (Sylvilagus aquaticus) és un conill gran que viu als aiguamolls i pantans del sud dels Estats Units. S'assembla als altres conills Sylvilagus, tot i que és un dels membres més grans del gènere. Sol ser marró, amb la part inferior de la seva cua curta de color blanc. Els adults d'aquesta espècie pesen entre 1,5 i 2,7 kg, tant els mascles com les femelles. En els conills és inusual que la femella pesi tant com el mascle.

## Referències

* ↑ Roszko, Annamarie. «Sylvilagus aquaticus (swamp rabbit)» (en anglès). [Consulta: 4 novembre 2021].
Espècies vivents de lagomorfs :
Regne Animalia · Embrancament Chordata · Classe Mammalia · Infraclasse Eutheria · Superordre Euarchontoglires :
Ochotonidae :
Leporidae :
Categoria :
# Escut de l'Uruguai

L'escut de l'Uruguai (en castellà i oficialment Escudo de armas de la República Oriental del Uruguay) és l'aprovat per les lleis del 19 de març de 1829 i del 12 de juliol de 1906 i el decret del 26 d'octubre de 1908. D'acord amb aquest últim decret es va disposar com a model oficial d'escut nacional el presentat per Miguel Copetti, ajustat en les seves regles d'execució a la modificació indicada pel Poder Executiu, que consistia en la supressió dels trofeus militars i de marina i que quedava envoltat per dues branques d'olivera i de llorer unides en la base per un llaç blau cel (llei del 12 de juliol de 1906 citada).
L'escut d'armes de l'Estat s'haurà de construir i representar sempre en la forma següent:
* Un oval quarterat timbrat amb un sol d'or, el Sol de Maig, que simbolitza l'alba de la nació uruguaiana.
* Al primer quarter, d'atzur, unes balances d'or, símbol de la igualtat i la justícia.
* Al segon quarter, d'argent, el turó de Montevideo de sinople, símbol de força, damunt faixes ondades d'atzur en representació del Riu de la Plata.
* Al tercer quarter, d'argent, un cavall solt de sable, símbol de llibertat.
* Al quart quarter, d'atzur, un bou d'or, símbol d'abundància.
* Tot envoltant l'escut dues branques d'olivera i de llorer, símbol de pau, unides en la base per un llaç de color blau cel.

## Escuts antics

* Escut de l'antiga Província Oriental (1813-1815)
* Escut de l'antiga Província Cisplatina, sota domini portuguès i brasiler (1816-1825)

## Escuts departamentals

* Escut d'Artigas
* Escut de Canelones
* Escut de Cerro Largo
* Escut de Colonia
* Escut de Durazno
* Escut de Flores
* Escut de Florida
* Escut de Lavalleja
* Escut de Maldonado
* Escut de Montevideo
* Escut de Paysandú
* Escut de Río Negro
* Escut de Rivera
* Escut de Rocha
* Escut de Salto
* Escut de San José
* Escut de Soriano
* Escut de Tacuarembó
* Escut de Treinta y Tres

## Referències

* Exèrcit de l'Uruguai Arxivat 2008-12-08 a Wayback Machine. (castellà)

## Vegeu també

* Bandera de l'Uruguai
* Orientales, la Patria o la tumba
# Brennisteinsalda

El Brennisteinsalda és un volcà situat al sud de l'illa d'Islàndia. Té una alçària d'uns 855 metres, i està troba prop de Landmannalaugar i no gaire lluny d'Hekla. La muntanya encara és un volcà actiu, amb les fumaroles sulfuroses, les fonts d'aigua bullent i el vapor d'aigua que surt pels seus costats. En català, el seu nom significa: 'onada de sulfur'. Prové de les fumaroles sulfuroses que donen color als seus vessants. Però hi ha molts altres colors: verd de les molses, negre i blau de la lava i les cendres, vermell del ferro que conté la terra. Podria ben ser la muntanya amb més acolorida d'Islàndia i la seva imatge es pot trobar sovint en llibres i calendaris. La sendera Laugavegur passa per aquí i, just al davant, s'hi pot trobar un camp de lava d'obsidiana.

## Enllaços externs

* Foto, parts de la muntanya amb la ruta a Laugarvegur al fons.
* Foto del Brennisteinsalda Arxivat 2008-11-23 a Wayback Machine..
* Ressenya per pujar al Brennisteinsalda.
# Nanogram

Un nanogram (símbol: ng) és una unitat de massa del Sistema Internacional d'Unitats equivalent a la mil milionèsima part d'un gram, o sigui:
    1 ng = 0,000 000 001 g
Un nanogram és la massa de 1000 µm$^3$ d'aigua. Com que aquest és el volum típic de moltes cèl·lules, un nanogram és també la massa típica de les cèl·lules.

## Referències

* ↑ «Nanogram definition and meaning | Collins English Dictionary» (en anglès). [Consulta: 11 gener 2021].
# Carmesí

El carmesí és un color vermell profund, fort, combinat amb una mica de blau, que dona com a resultat un to lleugerament púrpura. És molt semblant al color carmí però menys fosc i amb un matís més blavós. El tint d'aquest color s'obtenia usant els cossos secs de l'insecte Kermes vermilio, que habita als arbustos Quercus coccifera, i que es comercialitzava en els països mediterranis. D'aquí el seu nom del llatí medieval kermesinus o carmesinus.
Una mostra del color carmesí:

## Localització i usos

* Color de la posta de sol.
* Color de la bandera d'Alabama (EUA) i la Regió de Múrcia.
* Color d'algunes meduses.
* Color d'algunes teulades.
* Color d'algunes pintures.
* Color del vestuari dels monarques.
* Color de vestits.
* Medusa Aurelia aurita
* Teulades del Japó
* Frederic I de Prússia
* Vestit de vellut de noia
* The Answer, John William Godward
* Nen amb arc, anònim

## Vegeu també

* Llista de colors
# HomeOS

HomeOS era el títol provisional d'un sistema operatiu domòtic desenvolupat a Microsoft Research a principis dels anys 2010. Microsoft Research va anunciar el projecte el 2010 i el va abandonar el 2012.
HomeOS es va comunicar amb Lab of Things, una infraestructura d'Internet de les coses basada en núvol desenvolupada també per Microsoft.
L'eslògan de Microsoft per al seu projecte HomeOS era "Habilitar cases més intel·ligents per a tothom".
L'equip de desenvolupament d'HomeOS de Microsoft ha escrit tres aplicacions de mostra que fan ús de diversos dispositius, inclosa una aplicació "multimedia enganxosa" que reprodueix música a les parts de la casa que estan il·luminades, però no a altres habitacions; una aplicació d'autenticació de dos factors que utilitza àudio de telèfons intel·ligents i imatges d'una càmera de la porta principal per encendre llums quan s'identifica un usuari; i un navegador de casa per veure i controlar l'accés d'un usuari a tots els dispositius d'una casa.
Alguns membres del personal que van treballar en el projecte van citar l'enfocament del CEO de Microsoft, Steve Ballmer, en les aplicacions empresarials, el programari de productivitat i la computació en núvol com la raó del desenvolupament aturat.

## Referències

* ↑ Dixon, Colin. «An Operating System for the Home» (en anglès). Microsoft Research – Publications. Microsoft, 01-04-2012. [Consulta: 26 abril 2012].
* ↑ Foley, Mary Jo. «Microsoft experiments with 'HomeOS' and home app store ideas» (en anglès). ZDNet. CBS Interactive, 10-09-2010. Arxivat de l'original el September 13, 2010. [Consulta: 26 abril 2012].
* ↑ «Microsoft had a plan to automate your home before Apple and Google — but never did it» (en anglès). businessinsider.com, 04-12-2015.
* ↑ «Lab of Things Wiki» (en anglès). CodePlex. Microsoft. Arxivat de l'original el 2 February 2015. [Consulta: 14 gener 2015].
* ↑ Higginbotham, Stacey. «Microsoft pushes HomeOS further with Lab of Things, but where's the mobile angle?» (en anglès). Gigaom, 15-07-2013. Arxivat de l'original el 10 March 2015. [Consulta: 14 gener 2015].
* ↑ Foley, Mary Jo. «Microsoft adds a Lab of Things to its HomeOS» (en anglès). ZDNet. CBS Interactive, 15-07-2013. [Consulta: 14 gener 2015].
* ↑ «HomeOS homepage» (en anglès). Microsoft.
* ↑ «"Microsoft's HomeStore: Home automation, with an iPhone-inspired twist"» (en anglès). zd.net, 07-10-2010.
* ↑ «Microsoft had a plan to automate your home before Apple and Google — but never did it» (en anglès). businessinsider.com, 04-12-2015.
# Tanc Crusader

El crusader fou un model de tanc de tipus mitjà usat pels britànics en la Segona Guerra Mundial. La seva denominació, va donar nom a l'Operació Crusader, desenvolupada en el nord d'Àfrica, que va ser el moment que es va emprar per primera vegada en gran nombre aquest model. Després de les primera versió, els Crusader Mk. I, el 1941 es van provar a Egipte els nous tipus II, prenent part en l'Operació Battleaxe i en l'Operació Crusader, amb greus pèrdues. Encara que resistia la comparança amb els Panzer III tipus G de Rommel, estava totalment indefens abans els Panzer IV i davant els famosos "acht-acht" (vuit-vuit), els antiaeris de 88 mm usats com a anti-tancs pels alemanys. El seu canó de 40 mm. no estava a l'altura de l'Afrika Korps. Posteriorment es desenvoluparia el Crusader III, que a pesar dels seus avanços seguia tenint una escassa capacitat de foc, comparant amb els models més recents de l'Alemanya nazi.

## Bibliografia

* Fletcher, David, and Peter Sarson. Crusader and Covenanter Cruiser Tank 1939–1945 (New Vanguard 14). Botley, Oxford: Osprey Publishing, 2000. ISBN 1-85532-512-8

## Enllaços externs

* WWII vehicles (anglès)
* Crusader MkII photo gallery at svsm.org Arxivat 2008-10-05 a Wayback Machine. (anglès)
# Curraià vermell

El curraià vermell (Cephalanthera rubra, del grec cephalos, cap, i anthera, antera i del llatí ruber, roig) és una espècie d'orquídia terrestre. És una planta amb un tubercle subterrani amb una sola tija que conté la inflorescència en espiga i composta de flors hermafrodites de color rosa o violeta i que assoleix al voltant de 20-50 cm d'alçada. Floreix entre maig i juliol.

## Distribució

Es distribueix per Euràsia. Present a Catalunya, el País Valencià i les Illes Balears.

## Referències

* ↑ Informació sobre el curraià vermell al Royal Botanic Garden, Kew Arxivat 2006-04-30 a Wayback Machine. (anglès)
* ↑ Fitxa a l'Herbari Virtual de la UIB (català)
# Matoller de Knysna

El matoller de Knysna (Bradypterus sylvaticus) és una espècie d'ocell de la família dels locustèl·lids (Locustellidae). Es troba a la regió costera de Sud-àfrica. Habita els matollars secs tropicals i subtropicals i els boscos tropicals i subtropicals de frondoses humitsde l'estatge montà. Està amenaçat per la fragmentació i pèrdua d'hàbitat. El seu estat de conservació es considera vulnerable.

## Referències

* ↑ «Matoller de Knysna». Cercaterm. TERMCAT, Centre de Terminologia. Rev. 14 agost 2023 (català)
* ↑ «Grassbirds, Donacobius, tetrakas, cisticolas, allies» (en anglès). IOC World Bird List Version 13.2. International Ornithologists' Union, 01-07-2023. [Consulta: 14 agost 2023].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 603. ISBN 978-84-16728-37-4.
* ↑ BirdLife International. «Knysna Warbler. Bradypterus sylvaticus» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 16 agost 2023].
# El Cavaller de Bamberg

El cavaller de Bamberg (en alemany Der Bamberger Reiter o der steinerne Reiter) és una estàtua eqüestre de bust rodó, col·locada a l'interior de la catedral de Bamberg, a Alemanya. L'escultura va ser tallada a la primera meitat del segle xiii, probablement el 1230, abans de la consagració de l'església catedral el 1240. És una reeixida manifestació d'art gòtic, amb influències dels escultors de les catedrals gòtiques franceses, com Reims. Es troba en una mènsula adossada a una pilastra del cor oriental.
La figura representada a mida natural és la d'un cavaller rasurat, amb corona i sense armes, mirant a un costat. La posició dreta sobre el cavall denota un port senyorial i la corona cenyida indica que es tracta d'un personatge regi, encarnant les virtuts de la noblesa germànica de l'època medieval.
Es desconeix la identitat del personatge retratat, encara que s'apunta com possibles: sant Enric emperador (973-1024), enterrat precisament a la catedral de Bamberg, el seu cunyat Esteve I d'Hongria, Conrad III d'Alemanya (1093-1192), que va néixer i morir a Bamberg i d'altres com un rei mag o l'emperador romà Constantí.
El cavall té el cap aixecat i porta un arnès decorat i ferradures als cascs; és la primera vegada que apareix en l'art la ferradura equina. Se suposa que l'escultura estava originàriament policromada.

## Referències

* ↑ Charles, Victoria; Carl, Klaus H. Medieval Art in the Christian West (en anglès). Parkstone International, 2020-02-27. ISBN 978-1-78160-304-8.
* ↑ Hinz, Berthold; Blower, Jonathan; Wild, Johanna «The Bamberg Horseman» (en anglès). Art in Translation, 6, 2, 6-2014, pàg. 157–179. DOI: 10.2752/175613114X13998876655130. ISSN: 1756-1310.
* 1 2 Watkins, Nicholas. «From Fascism to the Bomb: Marino Marini and the Undermining and Destruction of the Classical European Horseman». A: Richard Littlejohns, Sara Soncini (eds). Myths of Europe (en anglès). Brill, 2007, p. 235–246. ISBN 978-94-012-0394-4.

## Enllaços externs

* Monografia d'art gòtic per Carlos Derij (castellà).
* Descripció en Protagonistas de la Historia por Arte Historia Arxivat 2009-03-01 a Wayback Machine. (castellà).
* Descripció en Enseñ-Arte (castellà).
# Rae Bareli

Rae Bareli o Rai Bareli o Raebareli o Rai Bareilly (hindi: रायबरेली, urdú: رائے بریلی) és una ciutat i municipalitat de l'estat d'Uttar Pradesh, capital del districte de Rai Bareli, situada a la riba del riu Sai a 82 km al sud-oest de Lucknow. Destacada a la ciutat la seva fortalesa erigida el 1403, la tomba del nawab Jahan Khan (que era governador en temps de Shah Jahan i fou el fundador del suburbi de Jahanabad), i quatre mesquites. La població segons el cens de 2001 era de 169.285 habitants. El 1881 tenia 11.781 habitants i el 1901 eren 15.880, sempre incloent el suburbi de Jahanabad.

## Història

La tradició diu que fou fundada pels bhars i coneguda com a Bharauli o Barauli canviat més tard per deformació a Bareli. Fou conquerida pel sultanat de Jaunpur vers el 1403 i administrada en feu per Shaykhs i Sayyids. Ibrahim Shah Sharki (1401-1440) va reforçar la fortalesa. Husayn Shah Sharki (1458-1483) li va donar el nom de Husainabad (o Husaynabad) que no va arrelar.. El prefix Rae o Rai és el títol habituals dels kayasths que foren senyors de la ciutat per un considerable període. El 1858 fou escollida com a capital del districte que va agafar el seu nom. El 1867 es va crear la municipalitat. Fou la base del poder polític de la família Nehru-Gandhi. Hi fou elegit com a diputat el gendre de Jawaharlal Nehru, Feroze Gandhi; a la mort d'aquest el 1960 la seva esposa (filla de Nehru) Indira Gandhi, fou escollida el 1967. El 1977 l'elecció d'Indira per aquest districte fou revocada pels tribunals per utilitzar la maquinària de l'estat per la seva elecció. Després de la mort d'Indira el 1984 cap més membre de la família es va presentar fins a 2004 quan Sonia Gandhi, la vídua de Rajiv Gandhi (fill d'Indira) hi fou elegida amb gran majoria. A les eleccions de l'estat d'Uttar Pradesh el 2007 la seva filla, Priyanka Gandhi, va ser decisiva per obtenir majoria del partit en aquest districte; el 2009 Sonia va renovar el seu escó.

## Enllaços externs

* Lloc oficial del districte Arxivat 2010-02-28 a Wayback Machine.
* Rae bareli
* Rae Bareli, districte, llocs i poblacions Arxivat 2010-08-04 a Wayback Machine.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
* Aquest article incorpora text d'una publicació que es troba en domini públic: Chisholm, Hugh. Encyclopædia Britannica (edició de 1911) (en anglès). 11a ed. Cambridge University Press, 1911.
# Morro fregit

El morro fregit és una tapa, aperitiu, o acompanyament consistent en la carn del morro d'un porc fregida i servida amb sal. A diferència de la cotna o torrezno castellà, el morro queda blanet després de ser fregit.

## Referències

* 1 2 «▷ Cortezas de Cerdo | Chicharrones, Características y donde Comprarlo» (en espanyol europeu), 10-07-2020. [Consulta: 8 setembre 2023].
* ↑ «Morro de porc fregit | Recepta de cuina de Jordi Garcia Miguel - RECEPTES.CAT». [Consulta: 8 setembre 2023].